**บทที่ 5**

**สรุปผล อภิปรายผล และข้อเสนอแนะ**

 การวิจัยเรื่อง “ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน**”** มีวัตถุประสงค์ของการวิจัย ดังนี้ 1) เพื่อศึกษาระดับภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน 2) เพื่อเปรียบเทียบภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชนที่มี เพศ อายุ ระดับการศึกษา และอาชีพ ต่างกัน และ 3) เพื่อศึกษาข้อเสนอแนะของประชาชนในการพัฒนาภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด กลุ่มตัวอย่างได้แก่ประชาชนที่เป็นหัวหน้าครัวเรือนหรือตัวแทนครัวเรือนที่มีอายุ 18 ปี ขึ้นไป ในเขตองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด 10 หมู่บ้าน จำนวนรวม 308 คน จาก 308 ครัวเรือนโดยใช้วิธีการคำนวณตามสูตร ของ ทาโร ยามาเน (Taro Yamane, 1973, p.727) เครื่องมือที่ใช้ในการวิจัย เป็นแบบสอบถามแบบมาตราส่วนประมาณค่า (Rating Scale) 5 ระดับ จำนวน 36 ข้อ มีค่าความเชื่อมั่นทั้งฉบับเท่ากับ .93 และแบบสอบถามปลายเปิดเกี่ยวกับข้อเสนอแนะของประชาชนต่อภาวะผู้นำของนายกองค์การบริหารส่วนตำบลน้ำใส อำเภอ จตุรพักตรพิมาน จังหวัดร้อยเอ็ด การวิเคราะห์ข้อมูล ตอนที่ 1 ใช้การหาค่าความถี่ (Frequency) และค่าร้อยละ (Percentage) และนำเสนอในรูปตารางประกอบการบรรยาย ตอนที่ 2 ใช้การวิเคราะห์หาค่าเฉลี่ย (**** ) และส่วนเบี่ยงเบนมาตรฐาน (S.D.) ตอนที่ 3 ใช้การทดสอบค่าที (t-test) และ การวิเคราะห์ความแปรปรวนทางเดียว (One-way ANOVA :F- test) ตอนที่ 4 ใช้วิธีการวิเคราะห์เนื้อหา (Content Analysis) และนำเสนอในรูปตารางประกอบการบรรยาย และการวิจัยเชิงคุณภาพโดยการสัมภาษณ์กลุ่มเป้าหมาย จำนวน 31 คน โดย นำเสนอผลการวิจัยได้ตามลำดับ ดังนี้

 1. สรุปผล

 2. อภิปรายผล

 3. ข้อเสนอแนะ

**5.1 สรุปผล**

 **5.1.1 ผลการวิจัยเชิงปริมาณ**

 5.1.1.1 ผลวิเคราะห์ข้อมูลทั่วไปของผู้ตอบแบบสอบถามพบว่า ส่วนใหญ่เป็นเพศหญิง จำนวน 190 คน คิดเป็นร้อยละ61.89 อายุ เกิน50 ปี จำนวน 152 คน คิดเป็นร้อยละ 49.50 สำเร็จการศึกษาระดับประถมศึกษาจำนวน 161 คน คิดเป็นร้อยละ 52.27 ประกอบอาชีพค้าขาย /ประกอบธุรกิจส่วนตัว จำนวน 217คน คิดเป็นร้อยละ 70.45

 5.1.1.2ผลการวิเคราะห์ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน พบว่าโดยรวม อยู่ในระดับมาก เมื่อจำแนกเป็นรายด้าน อยู่ในระดับมาก 5 ด้านเรียงลำดับจากค่าเฉลี่ยมากไปน้อย ดังนี้ ด้านมนุษยสัมพันธ์ ด้านบุคลิกภาพ ด้านความเป็นผู้นำ ด้านคุณธรรมจริยธรรม และด้านทักษะความรู้ความสามารถในการบริหารงาน

 5.1.1.3 ผลการเปรียบเทียบภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน พบว่า

 1) จำแนกตาม เพศ พบว่า โดยรวมไม่แตกต่างกันเมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ .05 จำนวน 1 ด้าน คือด้านทักษะความรู้ความสามารถในการบริหารงาน

 2) จำแนกตามอายุ พบว่า โดยรวมไม่แตกต่างกันเมื่อจำแนกเป็นรายด้าน แตกต่างกันอย่างมีนัยสำคัญทางสถิติ สถิติที่ระดับ .05 จำนวน 1 ด้าน คือด้านทักษะความรู้ความสามารถในการบริหารงาน

 3) จำแนกตามระดับการศึกษา พบว่า โดยรวมไม่แตกต่างกันเมื่อจำแนกเป็นรายด้าน แตกต่างกันอย่างมีนัยสำคัญทางสถิติ สถิติที่ระดับ .05 จำนวน 1 ด้าน คือด้านทักษะความรู้ความสามารถในการบริหารงาน

4) จำแนกตามอาชีพ พบว่า โดยรวมไม่แตกต่างกันเมื่อจำแนกเป็นรายด้าน แตกต่างกันอย่างมีนัยสำคัญทางสถิติ สถิติที่ระดับ .05 จำนวน 2 ด้าน คือด้านมนุษยสัมพันธ์ และด้านทักษะความรู้ความสามารถในการบริหารงาน

 5.1.1.4 ข้อเสนอแนะของประชาชนในการพัฒนาภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด เรียงลำดับตามความถี่จากสูงไปหาต่ำ 3 อันดับแรก ได้แก่ นายกองค์การบริหารส่วนตำบลควรแจ้งผลการประเมินการดำเนินงานให้ประชาชนทราบ ทุกปี นายกองค์การบริหารส่วนตำบลควรเป็นผู้นำประชาชนในการดำรงชีวิตแบบเศรษฐกิจพอเพียง และนายกองค์การบริหารส่วนตำบลควรพัฒนาการพูดต่อหน้าชุมชน

 5.1.2 ผลการวิจัยเชิงคุณภาพ

 ผลการวิจัยเชิงคุณภาพ จากการสัมภาษณ์ผู้รู้ (Key Informants**)** เกี่ยวกับภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด สรุปได้ ดังนี้

1. ด้านความเป็นผู้นำ สรุปได้ว่า เห็นด้วยว่าภาวะผู้นำของนายกองค์การบริหารส่วนตำบลน้ำใสอำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน เพราะนายกฯ เป็นผู้มีประสบการณ์ในการเป็นผู้นำทั้งงานภาครัฐ และงานธุรกิจ มีจิตใจกว้าง สามารถบริหารงานในอบต. ได้ดี เข้าใจปัญหาของท้องถิ่นประชาชนให้ความไว้วางใจ โดยเฉพาะอย่างยิ่งด้านการพัฒนาพื้นที่และให้ข้อเสนอแนะว่า ควรรักษาคุณสมบัตินี้ไว้ และมีการปรับปรุงด้านอื่น ๆให้ดีขึ้นไปอีก และมีการพัฒนาการพูดต่อหน้าชุมชน หรือต่อหน้าสาธารณะให้ดียิ่งขึ้น

 2. ด้านบุคลิกภาพสรุปได้ว่า เห็นด้วยว่าภาวะผู้นำของนายกองค์การบริหารส่วนตำบลน้ำใสอำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน เพราะนายกองค์การบริหารส่วนตำบลน้ำใสเป็นผู้มีบุคลิกภาพดี แต่งกายดี เช่นการวางตัว และการเข้าสังคมการวางเป็นอันหนึ่งอันเดียวกับประชาชน และให้ข้อเสนอแนะว่าการปรับปรุงน่าจะอยู่ที่การตัดสินใจของนายกเอง

 3. ด้านมนุษยสัมพันธ์ สรุปได้ว่า เห็นด้วยว่าภาวะผู้นำของนายกองค์การบริหารส่วนตำบลน้ำใสอำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน เพราะเป็นกันเองกับประชน เป็นผู้มีมนุษยสัมพันธ์ ประชาชนรับทราบผลงานขององค์การบริหารส่วนตำบลน้ำใสเป็นระยะเกือบทุกด้าน และให้ข้อเสนอแนะว่า ควรเพิ่มความสม่ำเสมอในการประชาสัมพันธ์รวมถึงการใช้งบประมาณให้ประชาชนทราบ

4. ด้านคุณธรรมจริยธรรม สรุปได้ว่า เห็นด้วยว่าภาวะผู้นำของนายกองค์การบริหารส่วนตำบลน้ำใสอำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน เพราะมีประวัติการทำงาน และประวัติส่วนตัวดีไม่มีอะไรเสียหายได้รับการยอมรับจากประชาชนมาตลอด และให้ข้อเสนอแนะว่า ควรได้มีการจัดอบรมคุณธรรมจริยธรรมให้กับเยาวชน และประชาชนในเขตพื้นที่อย่างสม่ำเสมอ

5. ด้านทักษะความรู้ความสามารถในการบริหารงาน สรุปได้ว่า เห็นด้วยว่าภาวะผู้นำของนายกองค์การบริหารส่วนตำบลน้ำใสอำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน เพราะเป็นนักบริหารที่เก่ง การพัฒนาหลายด้านที่เป็นรูปธรรม สามารถบริหารงานตามการเปลี่ยนแปลงทางเศรษฐกิจ และสังคม สามารถแก้ปัญหาให้กับประชาชนด้วยดีและให้ข้อเสนอแนะว่าควรให้ประชาชนมีส่วนร่วมในการบริหารงานมากขึ้น และแบ่งเวลาในการพบปะประชาชนด้วยตนเองเป็นประจำ

**5.2 อภิปรายผล**

 ผลการวิจัยสามารถนำมาอภิปรายผล ดังนี้

 **สมมติฐานที่ 1** ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน อยู่ในระดับมาก

 ผลการวิจัยพบว่า ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน อยู่ในระดับมาก ซึ่งเป็นไปตามสมมติฐานที่ตั้งไว้ ทั้งนี้อาจเป็นเพราะว่า ในด้านความเป็นผู้นำ นายกองค์การบริหารส่วนตำบลมีความสามารถในการเป็นผู้นำองค์กร เป็นผู้นำในการแก้ปัญหาของชุมชนท้องถิ่น สร้างความไว้วางใจให้กับประชาชน (ตารางที่ 4.3) ในด้านบุคลิกภาพ นายกองค์การบริหารส่วนตำบลแต่งกายสุภาพ เรียบร้อย น่าเคารพนับถือ มีความคล่องตัว ในการปฏิบัติงาน และรับฟังความคิดเห็นของประชาชน (ตารางที่ 4.4) ส่วนด้านมนุษยสัมพันธ์ นายกองค์การบริหารส่วนตำบลมีสัมพันธภาพอันดีกับประชาชน มีความสามารถในการประชาสัมพันธ์งานขององค์กร และมีสัมพันธภาพอันดีกับองค์กรอื่นภายในตำบล (ตารางที่ 4.5) ในด้านคุณธรรมจริยธรรม นายกองค์การบริหารส่วนตำบลประพฤติตนเป็นแบบอย่างที่ดี ประพฤติตนดีอย่างเสมอต้นเสมอปลาย และมีความอดทนอดกลั้นในการปฏิบัติงาน (ตารางที่ 4.6) และในด้านทักษะความรู้ความสามารถในการบริหารงานนั้น นายกองค์การบริหารส่วนตำบลสามารถแก้ปัญหาต่าง ๆ ให้ประชาชนได้อย่างมีประสิทธิภาพ กำหนดนโยบายได้อย่างเหมาะสม และความสามารถในการวางแผนการพัฒนาได้ดี (ตารางที่ 4.7)

 จากเหตุผลดังกล่าว จึงทำให้ผลการวิจัยโดยรวม ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน อยู่ในระดับมาก ผลการวิจัยสอดคล้องกับคำอธิบายของ กวี วงศ์พุฒ (2549, น. 14-15) ที่อธิบายว่า ผู้นำคือผู้ซึ่งเป็นศูนย์กลางหรือจุดรวมของกิจกรรมภายในกลุ่ม เปรียบเสมือนแกนของกลุ่ม เป็นผู้มีโอกาสติดต่อสื่อสารกับผู้อื่นมากกว่าทุกคนในกลุ่ม มีอิทธิพลต่อการตัดสินใจของกลุ่มสูง และสอดคล้องกับ คำอธิบายของรังสรรค์ ประเสริฐศรี (2544, น. 2) ที่ว่า ภาวะผู้นำ เป็นความสามารถที่จะสร้างความเชื่อมั่นและให้การสนับสนุนบุคคลกระทำการตามเพื่อให้บรรลุเป้าหมายองค์การโดยลักษณะความสัมพันธ์ทางอำนาจอย่างหนึ่งที่ได้รับการยอมรับในพฤติกรรมของเขาจากสมาชิกของกลุ่ม เป็นบุคคลที่มีความคิดริเริ่มและการรักษาสภาพของความเชื่อถือในการปฏิบัติการร่วมกันเป็นบุคคลที่มีอิทธิพลมากและทำให้เกิดการยอมรับเกี่ยวกับการบริหารงานประจำในองค์การภาวะผู้นำเป็นกระบวนการในการใช้อิทธิพลที่มีต่อการดำเนินงานของกลุ่มให้บรรลุวัตถุประสงค์ขององค์การและมีแรงจูงใจให้เกิดพฤติกรรมในการทำงานเพื่อให้บรรลุวัตถุประสงค์ ตลอดจนใช้อิทธิพลให้กลุ่มธำรงไว้ซึ่งวัฒนธรรมของตน

 ผลการวิจัยสอดคล้องกับผลงานวิจัยของเกษราภรณ์ วงค์ก่อ (2550, น. 94) ที่ได้วิจัยความคิดเห็นของพนักงานเทศบาลต่อคุณลักษณะของผู้บริหารส่วนราชการเทศบาลเมืองหนองคาย ผลการวิจัยพบว่า ความคิดเห็นของพนักงานเทศบาลเมืองหนองคายที่มีต่อคุณลักษณะของผู้บริหารส่วนราชการเทศบาลเมืองหนองคายโดยรวม อยู่ในระดับมาก สอดคล้องกับงานวิจัยของ ศิรัญญา สุนทร (2554, น. 79) ได้วิจัยภาวะผู้นำของผู้บริหารองค์การบริหารส่วนตำบล ในเขตอำเภอแม่ริม จังหวัดเชียงใหม่ ผลการวิจัยพบว่าพนักงานลูกจ้างมีความคิดเห็นต่อภาวะผู้นำของผู้บริหารองค์การบริหารส่วนตำบล ในเขตอำเภอแม่ริม จังหวัดเชียงใหม่ โดยรวมอยู่ในระดับเห็นด้วยมาก สอดคล้องกับงานวิจัยของ คฑาเทพ วดีศิริศักดิ์ (2554, น. 76) ที่ได้ศึกษาความคิดเห็นของประชาชนต่อคุณลักษณะของนายกองค์การบริหารส่วนตำบล โนนตาล อำเภอท่าอุเทน จังหวัดนครพนม ผลการวิจัยพบว่า ความคิดเห็นของประชาชนต่อคุณลักษณะของนายกองค์การบริหารส่วนตำบลโนนตาล อำเภอท่าอุเทน จังหวัดนครพนม พบว่า โดยรวมอยู่ในระดับเห็นด้วยมาก ผลการวิจัยสอดคล้องกับนาสิทธิ์ แก้วคำ (2554, น. 88) ที่ได้วิจัยภาวะผู้นำในการพัฒนาท้องถิ่นของนายกองค์การบริหารส่วนตำบลอำเภอไพรบึง จังหวัดศรีษะเกษ ผลการวิจัยพบว่าภาวะผู้นำในการพัฒนาท้องถิ่นของนายกองค์การบริหารส่วนตำบลอำเภอไพรบึง จังหวัดศรีษะเกษ โดยรวมทั้ง 4 ด้านอยู่ในระดับมาก

 แต่ผลการวิจัยไม่สอดคล้องกับผลงานวิจัยของ สุภชัย เอาะน้อย (2550, น. 56-61) ที่ได้ทำการศึกษา ภาวะความเป็นผู้นำของนายกองค์การบริหารส่วนตำบลในเขตจังหวัดขอนแก่น ผลการวิจัยพบว่า ภาวะความเป็นผู้นำของนายกองค์การบริหารส่วนตำบลในเขตจังหวัดขอนแก่น ตามความคิดเห็นของปลัดองค์การบริหารส่วนตำบลในเขตจังหวัดขอนแก่น ภาพรวม ร้อยละ 69.0 (อยู่ในระดับปานกลาง) ไม่สอดคล้องกับผลงานวิจัยของ คณึงนิตย์ ปักเขตานัง (2553, น. 87) ที่ได้วิจัยภาวะผู้นำของปลัดองค์การบริหารส่วนตำบลในเขตอำเภอจตุรพักตรพิมานจังหวัดร้อยเอ็ด ตามความคิดเห็นของบุคลากรองค์การบริหารส่วนตำบล ผลการศึกษาพบว่า ภาวะผู้นำของปลัดองค์การบริหารส่วนตำบลในเขตอำเภอจตุรพักตรพิมาน จังหวัดร้อยเอ็ด ตามความคิดเห็นของบุคลากรองค์การบริหารส่วนตำบล โดยรวมอยู่ในระดับปานกลาง ไม่สอดคล้องกับผลการวิจัยของจินตนา จ่าบุญ (2553, น. 90) ได้วิจัยความคิดเห็นของบุคลากรองค์การบริหารส่วนตำบลต่อภาวะผู้นำของนายกองค์การบริหารส่วนตำบลในเขตอำเภอดอนจาน จังหวัดกาฬสินธุ์ผลการวิจัยพบว่า ความคิดเห็นของบุคลากรองค์การบริหารส่วนตำบลต่อภาวะผู้นำของนายกองค์การบริหารส่วนตำบลในเขตอำเภอดอนจาน จังหวัดกาฬสินธุ์ โดยรวมอยู่ในระดับปานกลาง ไม่สอดคล้องกับผลการวิจัยของ สุเมธ แก้วใสทับ (2553, น. 92) ได้วิจัยภาวะผู้นำของผู้บริหารองค์การบริหารส่วนตำบล จังหวัดราชบุรี ผลการวิจัยพบว่าพนักงานส่วนตำบลมีความคิดเห็นต่อภาวะผู้นำของผู้บริหารองค์การบริหารส่วนตำบล จังหวัดราชบุรีในระดับปานกลาง

 **สมมตฐานที่ 2** ประชาชนที่มี เพศ อายุ ระดับการศึกษา และอาชีพต่างกัน มีความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด แตกต่างกัน

 ผลการวิจัย ปรากฏ ดังนี้

1. จำแนกตาม เพศ พบว่าประชาชนที่มี เพศ ต่างกัน มีความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด โดยรวมไม่แตกต่างกันไม่เป็นไปตามสมมติฐานที่ตั้งไว้ เมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ .05 จำนวน 1 ด้าน คือด้านทักษะความรู้ความสามารถในการบริหารงานการที่ผลการวิจัยโดยรวมไม่แตกต่างกันอาจเป็นเพราะการที่ประชาชนไม่ว่าชายหรือหญิง อาศัยอยู่ในพื้นที่เดียวกัน มีนายกองค์การบริหารส่วนตำบลคนเดียวกัน ผลการแสดงออกด้านการมีภาวะผู้นำของนายกองค์การบริหารส่วนตำบล ทำให้ประชาชนไม่ว่าเพศชายหรือหญิงมีความคิดเห็น โดยรวมไม่แตกต่างกัน แต่เมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ .05 จำนวน 1 ด้าน คือด้านทักษะความรู้ความสามารถในการบริหารงานทั้งนี้อาจเป็นเพราะ ผลงานบางอย่างอาจทำให้ประชาชนเพศชายและเพศหญิงมีความคิดเห็นแตกต่างกัน เช่นสามารถบริหารงานตามสถานการณ์การเมือง เศรษฐกิจ และสังคม และความสามารถแก้ปัญหาต่าง ๆ ให้ประชาชนได้อย่างมีประสิทธิภาพ เพราะงานการเมือง เศรษฐกิจ และสังคม เป็นงานที่ขอบเขตกว้าง รวมถึงการแก้ปัญหาต่าง ๆ ด้วย ทำให้ประชาชนเพศชายและเพศหญิงมีความคิดเห็นด้านนี้แตกต่างกัน สอดคล้องกับแนวคิดของ สร้อยตระกูล (ติวยานนท์) อรรถมานะ (2546, น. 12-15) ที่ได้กล่าวไว้ว่าเพศเป็นปัจจัยพื้นฐานหนึ่งที่มีอิทธิพลต่อความคิดเห็นของบุคคล ซึ่งทำให้บุคคลแต่ละบุคคลแสดงความคิดเห็นที่เหมือนหรือแตกต่างกันได้

 ผลการวิจัยโดยรวมสอดคล้องกับผลการวิจัยของคณึงนิตย์ ปักเขตานัง (2553, น. 87) ที่ได้ทำการวิจัยภาวะผู้นำของปลัดองค์การบริหารส่วนตำบลในเขตอำเภอจตุรพักตรพิมานจังหวัดร้อยเอ็ด ตามความคิดเห็นของบุคลากรองค์การบริหารส่วนตำบล ผลการเปรียบเทียบภาวะผู้นำของปลัดองค์การบริหารส่วนตำบลในเขตอำเภอจตุรพักตรพิมาน จังหวัดร้อยเอ็ด ตามความคิดเห็นของบุคลากรองค์การบริหารส่วนตำบล ที่จำแนกตามเพศ พบว่า โดยรวมไม่แตกต่างกันทางสถิติระดับ .05 สอดคล้องกับศิรัญญา สุนทร (2554, น. 79) ที่ได้วิจัยภาวะผู้นำของผู้บริหารองค์การบริหารส่วนตำบล ในเขตอำเภอแม่ริม จังหวัดเชียงใหม่ ผลการวิจัยพบว่าพนักงานลูกจ้างมีความคิดเห็นต่อภาวะผู้นำของผู้บริหารองค์การบริหารส่วนตำบล ในเขตอำเภอแม่ริม จังหวัดเชียงใหม่ ผลการเปรียบเทียบพบว่าพนักงานที่มีเพศ ต่างกันมีความคิดเห็นไม่แตกต่างกัน

 แต่ผลการวิจัยไม่สอดคล้องกับผลงานวิจัยของ จินตนา จ่าบุญ (2553, น. 90) ที่ได้วิจัยความคิดเห็นของบุคลากรองค์การบริหารส่วนตำบลต่อภาวะผู้นำของนายกองค์การบริหารส่วนตำบลในเขตอำเภอดอนจาน จังหวัดกาฬสินธุ์ผลการเปรียบเทียบความคิดเห็นของบุคลากรองค์การบริหารส่วนตำบลต่อภาวะผู้นำของนายกองค์การบริหารส่วนตำบลในเขตอำเภอดอนจานจังหวัดกาฬสินธุ์ จำแนกตามเพศ แตกต่างกัน พบว่า โดยรวมแตกต่างกันอย่างมีนัยสำคัญทางสถิติที่ระดับ .05 ไม่สอดคล้องกับผลงานวิจัยของสุเมธ แก้วใสทับ (2553, น. 92) ที่ได้วิจัยภาวะผู้นำของผู้บริหารองค์การบริหารส่วนตำบล จังหวัดราชบุรี ผลการวิจัยพบว่าพนักงานส่วนตำบลที่มีเพศ ต่างกันมีความคิดเห็นต่อภาวะผู้นำของผู้บริหารองค์การบริหารส่วนตำบล จังหวัดราชบุรี แตกต่างกัน ผลการวิจัยไม่สอดคล้องกับนาสิทธิ์ แก้วคำ (2554, น. 88) ที่ได้วิจัยภาวะผู้นำในการพัฒนาท้องถิ่นของนายกองค์การบริหารส่วนตำบลอำเภอไพรบึง จังหวัดศรีษะเกษ ผลการเปรียบเทียบภาวะผู้นำในการพัฒนาท้องถิ่นของนายกองค์การบริหารส่วนตำบลอำเภอไพรบึง จังหวัดศรีษะเกษตามความคิดเห็นของพนักงานที่มีเพศต่างกัน พบว่า โดยรวมแตกต่างกันอย่างมีนัยสำคัญทางสถิติที่ระดับ .05

2. จำแนกตาม อายุ พบว่าประชาชนที่มี อายุ ต่างกัน มีความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด โดยรวมไม่แตกต่างกันไม่เป็นไปตามสมมติฐานที่ตั้งไว้ เมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ.05 จำนวน 1 ด้าน คือด้านทักษะความรู้ความสามารถในการบริหารงานการที่ผลการวิจัยโดยรวมไม่แตกต่างกันอาจเป็นเพราะการที่ประชาชนแม้จะมีความแตกต่างด้านอายุ แต่ความคิดเห็นย่อมขึ้นอยู่กับภาวะผู้นำของนายกองค์การบริหารส่วนตำบลน้ำใส เช่นความสามารถในการเป็นผู้นำองค์กร การวางตัวที่เหมาะสม มีการสัมพันธภาพอันดีกับประชาชน และการประพฤติตนเป็นแบบอย่างที่ดี เป็นต้น ซึ่งทำให้ประชาชนที่มีอายุแตกต่างกันมีความคิดเห็น โดยรวมไม่แตกต่างกัน แต่เมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ .05 จำนวน 1 ด้าน คือด้านทักษะความรู้ความสามารถในการบริหารงานทั้งนี้อาจเป็นเพราะ ผลงานบางอย่างอาจทำให้ประชาชนที่มีอายุแตกต่างกันมีความคิดเห็นแตกต่างกัน เช่นนายกองค์การบริหารส่วนตำบลมีความรู้ในหลักการบริหารงานที่เป็นวิชาการ เพราะหลักการบริหารงานที่เป็นวิชาการ เป็นงานที่ประเมินได้ยากและประชานที่มีอายุต่างกันอาจมีประสบการณ์ที่แตกต่างกัน ทำให้ประชาชนที่มีเพศต่างกัน มีความคิดเห็นด้านนี้แตกต่างกัน สอดคล้องกับแนวคิดของ สร้อยตระกูล (ติวยานนท์) อรรถมานะ (2546, น. 12-15) ที่ได้กล่าวไว้ว่าอายุ เป็นปัจจัยพื้นฐานหนึ่งที่มีอิทธิพลต่อความคิดเห็นของบุคคล ซึ่งทำให้บุคคลแต่ละบุคคลแสดงความคิดเห็นที่เหมือนหรือแตกต่างกันได้

 ผลการวิจัยสอดคล้องกับผลการวิจัยของคณึงนิตย์ ปักเขตานัง (2553, น. 87) ที่ได้ทำการวิจัยภาวะผู้นำของปลัดองค์การบริหารส่วนตำบลในเขตอำเภอจตุรพักตรพิมานจังหวัดร้อยเอ็ด ตามความคิดเห็นของบุคลากรองค์การบริหารส่วนตำบล ผลการเปรียบเทียบภาวะผู้นำของปลัดองค์การบริหารส่วนตำบลในเขตอำเภอจตุรพักตรพิมาน จังหวัดร้อยเอ็ด ตามความคิดเห็นของบุคลากรองค์การบริหารส่วนตำบล ที่จำแนกตามอายุ พบว่า โดยรวมไม่แตกต่างกันทางสถิติระดับ .05 สอดคล้องกับผลการวิจัยของ ศิรัญญา สุนทร (2554, น. 79) ที่ได้วิจัยภาวะผู้นำของผู้บริหาร องค์การบริหารส่วนตำบลในเขตอำเภอแม่ริม จังหวัดเชียงใหม่ ผลการเปรียบเทียบพบว่าพนักงานลูกจ้างที่มีอายุต่างกันมีความคิดเห็นต่อภาวะผู้นำของผู้บริหารองค์การบริหารส่วนตำบล ในเขตอำเภอแม่ริม จังหวัดเชียงใหม่ โดยรวม ไม่แตกต่างกัน สอดคล้องกับงานวิจัยของ คฑาเทพ วดีศิริศักดิ์ (2554, น. 76 ) ที่ได้ศึกษาความคิดเห็นของประชาชนต่อคุณลักษณะของนายกองค์การบริหารส่วนตำบล โนนตาล อำเภอท่าอุเทน จังหวัดนครพนม ผลการเปรียบเทียบความคิดเห็นของประชาชนที่มีเพศต่างกันต่อคุณลักษณะของนายกองค์การบริหารส่วนตำบลโนนตาล อำเภอ ท่าอุเทน จังหวัดนครพนม พบว่า โดยรวมไม่แตกต่างกันทางสถิติที่ระดับ .05

 แต่ผลการวิจัยไม่สอดคล้องกับงานวิจัยของสุเมธ แก้วใสทับ (2553, น. 92) ที่ได้วิจัยภาวะผู้นำของผู้บริหารองค์การบริหารส่วนตำบล จังหวัดราชบุรี ผลการเปรียบเทียบพบว่าพนักงานส่วนตำบลที่มีอายุต่างกันมีความคิดเห็นต่อภาวะผู้นำของผู้บริหารองค์การบริหารส่วนตำบล จังหวัดราชบุรี แตกต่างกัน

 3. จำแนกตาม ระดับการศึกษา พบว่าประชาชนที่มีระดับการศึกษา ต่างกัน มีความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด โดยรวมไม่แตกต่างกันไม่เป็นไปตามสมมติฐานที่ตั้งไว้ เมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ .05 จำนวน 1 ด้าน คือด้านทักษะความรู้ความสามารถในการบริหารงานการที่ผลการวิจัยโดยรวมไม่แตกต่างกันอาจเป็นเพราะการที่ประชาชนแม้จะมีความแตกต่างกันด้านระดับการศึกษา แต่ความคิดเห็นต่อภาวะผู้นำของนายกองค์การบริหารส่วนตำบลน้ำใส ย่อมขึ้นอยู่กับความมีภาวะผู้นำของนายกฯเอง ประกอบกับประชาชนแม้มีระดับการศึกษาต่างกัน แต่อาศัยอยู่ในตำบลเดียวกัน ผลแห่งความมีภาวะผู้นำย่อมเป็นที่ทราบได้ในลักษณะเดียวกัน เช่น การเป็นผู้นำการเปลี่ยนแปลง การรับฟังความคิดเห็นของประชาชน การทำงานเข้ากับประชาชนได้ดี เป็นต้น ซึ่งทำให้ประชาชนที่มีอายุแตกต่างกันมีความคิดเห็น โดยรวมไม่แตกต่างกัน แต่เมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ .05 จำนวน 1 ด้าน คือด้านทักษะความรู้ความสามารถในการบริหารงานทั้งนี้อาจเป็นเพราะ ผลงานบางอย่างอาจทำให้ประชาชนที่มีระดับการศึกษาต่างกันมีความคิดเห็นแตกต่างกันเช่น กำหนดนโยบายได้อย่างเหมาะสมเพียงใดการมีความรู้ในหลักการบริหารงานที่เป็นวิชาการ เป็นต้น ตัวอย่างดังกล่าวทำให้ประชาชนที่มีระดับการศึกษาต่างกัน มีความคิดเห็นด้านนี้แตกต่างกันได้ สอดคล้องกับแนวคิดของ สร้อยตระกูล (ติวยานนท์) อรรถมานะ (2546, น. 12-15) ที่ได้กล่าวไว้ว่าระดับการศึกษาเป็นปัจจัยพื้นฐานหนึ่งที่มีอิทธิพลต่อความคิดเห็นของบุคคล ซึ่งทำให้บุคคลแต่ละบุคคลแสดงความคิดเห็นที่เหมือนหรือแตกต่างกันได้ เพราะ การศึกษามีอิทธิพลต่อการแสดงออกซึ่งความคิดเห็นและการศึกษาทำให้บุคคลมีความรู้ในเรื่องต่าง ๆ มากขึ้นและคนที่มีความรู้มากมักจะมีความคิดในเรื่องต่าง ๆอย่างมีเหตุผล

 ผลการวิจัยสอดคล้องกับผลการวิจัยของคณึงนิตย์ ปักเขตานัง (2553, น. 87) ที่ได้ทำการวิจัยภาวะผู้นำของปลัดองค์การบริหารส่วนตำบลในเขตอำเภอจตุรพักตรพิมานจังหวัดร้อยเอ็ด ตามความคิดเห็นของบุคลากรองค์การบริหารส่วนตำบล ผลการเปรียบเทียบภาวะผู้นำของปลัดองค์การบริหารส่วนตำบลในเขตอำเภอจตุรพักตรพิมาน จังหวัดร้อยเอ็ด ตามความคิดเห็นของบุคลากรองค์การบริหารส่วนตำบล ที่จำแนกตามระดับการศึกษา พบว่า โดยรวมไม่แตกต่างกันทางสถิติระดับ .05 สอดคล้องกับผลการวิจัยของศิรัญญา สุนทร (2554, น. 79) ที่ได้วิจัยภาวะผู้นำของผู้บริหาร องค์การบริหารส่วนตำบลในเขตอำเภอแม่ริม จังหวัดเชียงใหม่ ผลการเปรียบเทียบพบว่าพนักงานลูกจ้างที่มีระดับการศึกษาต่างกันมีความคิดเห็นต่อภาวะผู้นำของผู้บริหารองค์การบริหารส่วนตำบล ในเขตอำเภอแม่ริม จังหวัดเชียงใหม่ โดยรวม ไม่แตกต่างกัน

 แต่ผลการวิจัยไม่สอดคล้องกับงานวิจัยของสุเมธ แก้วใสทับ (2553, น. 92) ที่ได้วิจัยภาวะผู้นำของผู้บริหารองค์การบริหารส่วนตำบล จังหวัดราชบุรี ผลการเปรียบเทียบพบว่าพนักงานส่วนตำบลที่มีระดับการศึกษาต่างกันมีความคิดเห็นต่อภาวะผู้นำของผู้บริหารองค์การบริหารส่วนตำบล จังหวัดราชบุรี แตกต่างกัน

 4. จำแนกตาม อาชีพ พบว่าประชาชนที่มีระดับการศึกษา ต่างกัน มีความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด โดยรวมไม่แตกต่างกันไม่เป็นไปตามสมมติฐานที่ตั้งไว้ เมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ .05 จำนวน 2 ด้าน คือด้านมนุษยสัมพันธ์ และด้านทักษะความรู้ความสามารถในการบริหารงานการที่ผลการวิจัยโดยรวมไม่แตกต่างกันอาจเป็นเพราะการที่ประชาชนแม้จะมีอาชีพต่างกัน แต่ความคิดเห็นต่อภาวะผู้นำของนายกองค์การบริหารส่วนตำบลน้ำใส ย่อมขึ้นอยู่กับความมีภาวะผู้นำของนายกฯเอง ประกอบกับประชาชนมีอาชีพต่างกัน แต่อาศัยอยู่ในตำบลเดียวกัน ผลแห่งความมีภาวะผู้นำย่อมเป็นที่ทราบได้ในลักษณะเดียวกัน เช่น นายกองค์การบริหารส่วนตำบลสามารถแก้ปัญหาความขัดแย้งของประชาชนได้ดี ปฏิบัติงานเปิดเผยตรงไปตรงมาประพฤติตนดีอย่างเสมอต้นเสมอปลาย แต่เมื่อจำแนกเป็นรายด้าน แตกต่างกันอย่างมีนัยสำคัญทางสถิติที่ระดับ .05 จำนวน 2 ด้าน คือด้านประชาสัมพันธ์ และด้านทักษะความรู้ความสามารถในการบริหารงานทั้งนี้อาจเป็นเพราะ ผลงานบางอย่างอาจทำให้ประชาชนที่มีระดับการศึกษาต่างกันมีความคิดเห็นแตกต่างกันเช่น ความสามารถในการพูดในที่สาธารณะนายกองค์การบริหารส่วนตำบล หรือความรู้ในหลักการบริหารงานที่เป็นวิชาการ เป็นต้น ตัวอย่างดังกล่าวทำให้ประชาชนที่มีอาชีพต่างกัน มีความคิดเห็นด้านนี้แตกต่างกันได้ สอดคล้องกับแนวคิดของ สร้อยตระกูล (ติวยานนท์) อรรถมานะ (2546, น. 12-15) ที่ได้กล่าวไว้ว่ากลุ่มและสังคมที่เกี่ยวข้อง เช่นอาชีพ มีอิทธิพลต่อความคิดเห็นของบุคคลเพราะเมื่อบุคคลอยู่ในกลุ่มใดหรือสังคมใดก็ต้องยอมรับและปฏิบัติตามกฎเกณฑ์ของกลุ่มหรือสังคมนั้น ซึ่งทำให้บุคคลนั้นมีความคิดเห็นไปตามกลุ่มหรือสังคมที่อยู่

 ผลการวิจัยสอดคล้องกับงานวิจัยของ คฑาเทพ วดีศิริศักดิ์ (2554, น. 76) ได้ศึกษาความคิดเห็นของประชาชนต่อคุณลักษณะของนายกองค์การบริหารส่วนตำบล โนนตาล อำเภอ ท่าอุเทน จังหวัดนครพนม ผลการเปรียบเทียบคิดเห็นของประชาชนที่มีอาชีพต่างกันต่อคุณลักษณะของนายกองค์การบริหารส่วนตำบล โนนตาล อำเภอท่าอุเทน จังหวัดนครพนม พบว่า โดยรวมไม่แตกต่างกัน

5.3 ข้อเสนอแนะ

 สำหรับข้อเสนอแนะของประชาชน เกี่ยวกับภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด มีดังต่อไปนี้

 **5.3.1 ข้อเสนอแนะในการนำไปใช้**

 5.3.1.1 วัตถุประสงค์ข้อที่ 1 เพื่อศึกษาระดับภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน

 ผลการวิจัยพบว่า ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชนโดยรวม อยู่ในระดับมาก เมื่อจำแนกเป็นรายด้านพบว่า อยู่ในระดับมากทั้ง 5 ด้าน อย่างไรก็ตาม จากผลการวิจัยแต่ละด้าน ผู้วิจัย มีข้อเสนอแนะ ดังนี้

 1) ด้านความเป็นผู้นำ โดยรวมอยู่ในระดับมาก แต่มีค่าเฉลี่ยลำดับที่ 3 ดังนั้น นายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ควรปรับปรุงพัฒนาภาวะผู้นำด้านนี้ ในบางประเด็น เช่น พัฒนาการเป็นผู้นำในการเปลี่ยนแปลงปรับปรุงการมีวินัยต่อตนเอง และพัฒนาวิสัยทัศน์ให้ชัดเจนกว้างไกล ในการบริหารงาน

 2) ด้านบุคลิกภาพ โดยรวมอยู่ในระดับมาก แต่มีค่าเฉลี่ยลำดับที่ 2 ดังนั้น นายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ควรปรับปรุงพัฒนาภาวะผู้นำด้านนี้ ในบางประเด็นเช่น เพิ่มความสุขุมรอบคอบในการปฏิบัติงานปฏิบัติงานเปิดเผยตรงไปตรงมาทุกงาน ยกเว้นงานที่เป็นความลับของราชการแล**ะ**เพิ่มความมั่นใจในตนเองในการบริหารงาน

 3) ด้านมนุษยสัมพันธ์ โดยรวมอยู่ในระดับมาก แต่มีค่าเฉลี่ยลำดับที่ 1 ดังนั้น นายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ควรรักษามาตรฐานด้านนี้ไว้ และปรับปรุงพัฒนาภาวะผู้นำด้านนี้ ในบางประเด็นเช่น เพิ่มความสามารถในการพูดในที่สาธารณะยกย่องชมเชยผู้ใต้บังคับบัญชาตามโอกาสอันควร และกระทำอย่างสม่ำเสมอ ประสานงานกับผู้ใต้บังคับบัญชาให้ดียิ่งขึ้น

 4) ด้านคุณธรรมจริยธรรม โดยรวมอยู่ในระดับมาก แต่มีค่าเฉลี่ยลำดับที่ 4 ดังนั้น นายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ควรเร่งปรับปรุงพัฒนาภาวะผู้นำด้านนี้ ในบางประเด็นให้ดียิ่งขึ้นเช่นยึดมั่นใจสัจจะในการบริหารงาน อนุเคราะห์ช่วยเหลือบุคคลที่เดือดร้อนด้วยความเมตตา เพิ่มความอดทนอดกลั้นในการปฏิบัติงาน

 5) ด้านทักษะความรู้ความสามารถในการบริหารงาน โดยรวมอยู่ในระดับมาก แต่มีค่าเฉลี่ยลำดับที่ 5ซึ่งเป็นลำดับต่ำสุด ในจำนวน 5 ด้าน ดังนั้น นายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ควรเร่งปรับปรุงพัฒนาภาวะผู้นำด้านนี้ ในบางประเด็นให้ดียิ่งขึ้นโดยเฉพาะอย่างยิ่ง การศึกษาหาความรู้ในหลักการบริหารงานที่เป็นวิชาการรวมถึงการบริหารงานตามสถานการณ์การเมือง เศรษฐกิจ และสังคม และเพิ่มความสามารถในการสร้างทีมงานที่มีประสิทธิภาพ

 5.3.1.2 วัตถุประสงค์ข้อที่ 2 เพื่อเปรียบเทียบภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ของประชาชนที่มีเพศ อายุ ระดับการศึกษา และอาชีพ ต่างกัน

 1) เพศ พบว่า ประชาชนเพศหญิงมีระดับความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ต่ำกว่าเพศชาย ดังนั้น ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด จึงควรให้ความสนใจเป็นพิเศษกับประชาชนเพศหญิง เช่นการเปิดโอกาสให้มีส่วนร่วมในการแสดงความคิดเห็น การวิพากษ์วิจารณ์ การมีส่วนร่วมในการตัดสินใจ เป็นต้น

 2) อายุ พบว่า ประชาชนอายุ 18-35 ปีมีความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ระดับต่ำที่สุด ดังนั้น นายกองค์การบริหารส่วนตำบลน้ำใส จึงควรเปิดโอกาสให้ประชาชนอายุ 18-35 ปีมี การศึกษาเกี่ยวกับภาวะผู้นำของนายกองค์การบริหารส่วนตำบลน้ำใสมากขึ้น เพิ่มการประชาสัมพันธ์การทำงานของหน่วยงานมากขึ้น

 3) ระดับการศึกษา พบว่า ประชาชนที่มีการศึกษาระดับประถมศึกษามีความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ระดับต่ำที่สุด ดังนั้น นายกองค์การบริหารส่วนตำบลน้ำใส จึงควรเปิดโอกาสให้ประชาชนที่มีการศึกษาระดับประถมศึกษา ได้รับทราบเกี่ยวกับภาวะผู้นำของนายกองค์การบริหารส่วนตำบลน้ำใสมากขึ้น การพบปะเยี่ยมเยือนเป็นประจำ การจัดกิจกรรมแลกเปลี่ยนความคิดเห็น เป็นต้น

 4) อาชีพ พบว่า ประชาชนที่มีอาชีพรับราชการ/ทำงานรัฐวิสาหกิจ มีความคิดเห็นต่อภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ระดับต่ำที่สุด ดังนั้น นายกองค์การบริหารส่วนตำบลน้ำใส จึงควรให้ กับประชาชนที่กลุ่มนี้มากขึ้นกว่าที่เป็นอยู่เดิม เช่นการขอคำแนะนำ หรือ เชิญเข้าร่วมประชุมแสดงความคิดเห็นเกี่ยวกับภาวะผู้นำของนายกองค์การบริหารส่วนตำบลน้ำใส เป็นต้น

 5.3.2 ข้อเสนอแนะในการวิจัยครั้งต่อไป

 เนื่องจากผลการวิจัยพบว่า ภาวะผู้นำของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด ตามความคิดเห็นของประชาชน ด้านทักษะความรู้ความสามารถในการบริหารงาน มีค่าเฉลี่ยต่ำกว่าด้านอื่น และ ข้อที่มีค่าเฉลี่ยต่ำสุดของดานนี้คือ “นายกองค์การบริหารส่วนตำบลมีความรู้ในหลักการบริหารงานที่เป็นวิชาการ” ดังนั้นในการวิจัยครั้งต่อไปควรมีการวิจัย “ปัจจัยที่ส่งผลการพัฒนาทักษะความรู้ความสามารถในการบริหารงานตามหลักวิชาการ” ของนายกองค์การบริหารส่วนตำบลน้ำใส อำเภอจตุรพักตรพิมาน จังหวัดร้อยเอ็ด